贈陳守道
作者：蘇軾
朝代：宋

paragraphs: 一氣混淪生復生，有形有心即有情。
共見利欲飲食事，各有爪牙頭角爭。
爭時怒發霹靂火，險處直在嵌巌坑。
人僞相加有餘怨，天真喪盡無純誠。
徒自取先用極力，誰知所得皆空名。
少微處士松柏寒，蓬萊真人冰玉清。
山是心兮海爲腹，陽爲神兮陰爲精。
渴飲靈泉水，饑食玉樹枝。
白虎化坎青龍離，鎖禁姹女關嬰兒。
樓臺十二紅玻璃，木公金母相東西。
純鉛真汞星光輝，烏升兔降無年期。
停顔却老只如此，哀哉世人迷不迷。